འགོ་ཁྲིད་པས་མཉམ་འབྲེལ་རྒྱལ་ཚོགས་ཀྱི་ཁྲིམས་སྲོལ་གྱི་དམིགས་ཡུལ་དང་རྩ་དོན་ལ་བརྩི་སྲུང་ཞུས་ནས་ཕན་ཚུན་གྱི་རྒྱལ་ཁབ་རང་བཙན་དང་།བདག་དབང་།མངའ་ཁོངས་ཆ་ཚང་སོགས་སྲོག་ཤིང་གི་ཁེ་ཕན་སྲུང་སྐྱོང་ལ་གཞོལ་བའི་ཐད་རྒྱབ་སྐྱོར་ཆེན་པོ་བྱས་ཏེ་ཞི་བདེ་སྲ་བརྟན་དུ་གཏོང་བ་དང་གོ་ལ་ཧྲིལ་པོའི་བདེ་འཇགས་བརྟན་ལྷིང་སྲུང་སྐྱོང་ཆེད་མཉམ་དུ་ལེགས་སྐྱེས་འབུལ་དགོས་པ་དང་།གཞོགས་འདེགས་བྱ་རྒྱུར་ཤུགས་སྣོན་བརྒྱབ་ནས་བདེ་འཇགས་ཐད་ཀྱི་འཇིགས་སྐུལ་དང་འགྲན་སློང་ལ་ཐུན་མོང་ཐོག་ཁ་གཏད་གཅོག་པ་དང་འཇིགས་སྐུལ་རིང་ལུགས་དང་།ཁ་ཕྲལ་རིང་ལུགས།ཐལ་སྐྱོད་རིང་ལུགས་བཅས་ལ་མཉམ་དུ་རྡུང་རྡེག་གཏོང་དགོས་པའི་བསྐྱར་བཤད་གནང་ཡོད།ཀུན་གྱིས་ཁས་ལེན་པའི་རྒྱལ་སྤྱིའི་བཅའ་ཁྲིམས་ཀྱི་ཚད་གཞི་དང་རྩ་དོན་ལ་བརྩི་སྲུང་ཞུ་བའི་རྨང་གཞིའི་ཐོག་ཆབ་སྲིད་ཀྱི་ཕྱི་འབྲེལ་ཐབས་ལམ་ལ་བརྟེན་ནས་ས་ཁུལ་གྱི་འགལ་བ་སེལ་བ་ནི་གདམ་ག་འབའ་ཞིག་ཡིན་པ་ལས་རྒྱལ་ཁབ་གཞན་གྱི་བདེ་འཇགས་སྣང་མེད་དུ་བཏང་ནས་རང་ངོས་ཀྱི་བདེ་འཇགས་སྲུང་སྐྱོང་བྱེད་མི་རུང་བའི་འདོད་ཚུལ་འཛིན་གྱི་ཡོད།